Agit providentia episcopalis quod convenit, quotiens in conservandis rebus ecclesiasticis sollicitudinem impendit. Iccirco ego Hugo, Dei gratia archiepiscopus Senonensis, quasdam possessiones quas canonici Sancti-Mariani Autissiodori in territorio Vallisprofundæ et territorio de Thaloan possident, sigilli mei impressione volo premunire. Volo etiam omnibus notum fieri quod ratione in jus et dominium eorum prædictæ possessiones devenerint. Aringardis, uxor Petri Bauceni, post mortem viri sui, pro filio suo Stephano et duabus sororibus ejus, quas prefati canonici in congregatione sororum suarum receperunt, quicquid juris vir ejus, et ipsa cum eo, in territorio Vallis profundæ possederant, canonicis habendum in perpetuum concessit. Alteram possessionem, in territorio sitam, emerunt canonici ab Hugone, quondam regis preposito in Senonensi urbe, quam et ipse emerat a Fulcone, Petri Bauceni et prefatæ Aringardis filio; et quam etiam cum domino nostro, rege Francorum, participabat communi jure. Has itaque presignatas possessiones jure perpetuo canonicis possidendas concessit et laudavit, in presentia mea, Fulco, filius Petri Bauceni et Aringardis; presentibus istis: Symone, thessaurario; Matheo, precentore; Theobaudo, cognato ejus; Martino, cantore. Laudaverunt et hoc uxor Fulconis et liberi ejus, sub testibus istis, quos ad eos pro accipienda laude direxi: Gauthero de Eglisiola; Petro de Thaloan, presbiteris; Hugone et Augis, carpentariis. Concessit etiam et laudavit hoc factum Goffridus Petri Bauceni et Aringardis alter filius, audientibus istis: Matheo, precentore; Theobaudo, cognato ejus; Vitale, decano de Regniaco. Laudavit et hoc uxor Goffridi, coram testibus istis: Dominico, presbitero de Chimilliaco; Herberto Evroart; Gauthero Richart, monacho Sancti-Germani Autissiodori. Acta sunt hæc, anno Incarnationis dominicæ Mº Cº LXº; indictione VIII.